ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
കേരള മുസ്‌ലിംകള്‍ക്കിത് പരീക്ഷണ കാലം | RISALA WEEKLY
To search in site, type your keyword and hit enter
Articles · Issue · Issue 1197 · കാണാപ്പുറം
വര്‍ത്തമാനപത്രങ്ങളും ടെലിവിഷന്‍ ചാനലുകളും സോഷ്യല്‍ മീഡിയയും ഇന്ന് കേരള മുസ്‌ലിംകളുടെ പിറകെയാണ്. വേട്ടയാടുന്നു എന്ന് പറയാന്‍ ശാഹിദ് തയാറല്ല, കാരണം , അവര്‍ സ്വയം ആപദ്ഗര്‍ത്തത്തിലേക്ക് എടുത്തുചാടിയതാണ്. 80 ലക്ഷത്തോളം വരുന്ന കേരളത്തിലെ മുസ്‌ലിംകള്‍ എല്ലാവിധ സാമൂഹിക, സാമ്പത്തിക, വിദ്യാഭ്യാസ പരാധീനതകളും അവശതകളും കുടഞ്ഞുമാറ്റി സാമൂഹികോല്‍ക്കര്‍ഷത്തിന്റെ പുതിയ പാതയിലൂടെ അതിദ്രുതം നടന്നുനീങ്ങുമ്പോഴാണ്, അശനിപാതം പോലെ അവരുടെ മതാത്മകജീവിതത്തിനു തീരാകളങ്കം ചാര്‍ത്തുന്ന വിപത്തുകള്‍ വന്നുപെട്ടിരിക്കുന്നത്. കാസര്‍േക്കാട് ജില്ലയിലെ പടന്ന, തൃക്കരിപ്പൂര്‍ ഭാഗത്തെ 17 യുവതീയുവാക്കളടക്കം 21 മുസ്‌ലിം ചെറുപ്പക്കാര്‍ ദുരൂഹസാഹചര്യത്തില്‍ നാട്ടില്‍നിന്ന് തിരോഭവിച്ച സംഭവം കൂടുതല്‍ നിഗൂഢതയിലേക്ക് നീങ്ങുമ്പോഴും സാമാന്യയുക്തിയും സാഹചര്യവും നമ്മെ ചില അനുമാനങ്ങളിലേക്ക് കൊണ്ടെത്തിക്കുന്നുണ്ട്. ആത്മവിചിന്തനത്തിനും സ്വയം വിമര്‍ശനത്തിനും മലയാളീ മുസ്‌ലിംകള്‍ മുന്നോട്ട്‌വരേണ്ട സമയം അതിക്രമിച്ചിരിക്കുന്നുവെന്ന മുന്നറിയിപ്പാണ് ഇത് നല്‍കുന്നത്. എല്ലാം അപ്പടി നിഷേധിച്ചിട്ട് ഫലമില്ല. എന്തുകൊണ്ട് ഇങ്ങനെയൊക്കെ സംഭവിച്ചു, എവിടെയാണ് പിഴച്ചത്, ആരാണ് പിഴപ്പിച്ചത്, വെല്ലുവിളി നേരിടുന്ന മുസ്‌ലിം മഹല്ല് ജീവിതത്തിന്റെ ജൈവികതാളം എങ്ങനെ കാത്തുസുക്ഷിക്കാം തുടങ്ങിയ ചോദ്യങ്ങള്‍ക്ക് സമുദായം ഒറ്റക്കും കൂട്ടായും ഉത്തരം കാണേണ്ട സമയമാണിത്. അതല്ലാതെ, ഭീകരവാദികളല്ല എന്ന് തെളിയിക്കാന്‍ മറ്റുള്ളവന്റെ നേര്‍ക്ക് വിരല്‍ചൂണ്ടി രക്ഷപ്പെടാന്‍ ശ്രമിക്കുന്നത് കൊണ്ട് ഒരു ഫലവുമുണ്ടാവില്ല. യുവാക്കള്‍ അപ്രത്യക്ഷമായ ശേഷം കേരളത്തിലെ മാധ്യമങ്ങള്‍ നടത്തുന്ന പരസ്യ വിചാരണയും ദുഷ്പ്രചാരണവും കാറ്റും കോളും അടങ്ങിയ ശേഷം സമഗ്രമായി പഠിക്കേണ്ടതുണ്ട്. അതേസമയം, ഇസ്‌ലാമിക് സ്‌റ്റേറ്റ് (ദാഇഷ്) എന്ന തീവ്രവാദകൂട്ടത്തിലേക്കാണ് തങ്ങളുടെ ബന്ധുക്കള്‍ ചേക്കേറിയിരിക്കുന്നത് എന്ന് അവരുടെ പിതാക്കന്മാരും സഹോദരങ്ങളും വിളിച്ചുപറയുമ്പോഴും നാമത് വിശ്വസിക്കാത്തത് അങ്ങനെയാവരുതേ എന്ന പ്രാര്‍ഥന മനസ്സിനെ അപായരഹിതമായ മറ്റൊരു വഴിയിലൂടെ ചിന്തിക്കാന്‍ നിര്‍ബന്ധിക്കുന്നത് കൊണ്ടാണ്. ഐ.എസ് കേരളത്തിലും എത്തി എന്ന ദുഃഖവാര്‍ത്ത കേട്ടപ്പോള്‍ തന്നെ ഇവിടെ മുസ്‌ലിം സംഘടനകള്‍ ഒന്നിച്ചൊരു മുറിയില്‍ ഒത്തുകൂടി പ്രമേയം പാസ്സാക്കിപ്പിരിയുന്നത് നാം കണ്ടു. സംശയത്തിന്റെ മുന ചെന്ന് തറച്ച സലഫി പ്രസ്ഥാനങ്ങള്‍ ഞങ്ങള്‍ പുണ്യവാളന്മാരും സമാധാനപ്രിയരും ഭീകരവിരുദ്ധരുമാണെന്ന് മാലോകരെ കൊണ്ട് വിശ്വസിപ്പിക്കാന്‍ നാട് മുഴുക്കെ സെമിനാറുകളും സിമ്പോസിയങ്ങളും ശില്‍പശാലകളും നടത്തുന്ന തിരക്കാണിപ്പോള്‍. ‘നവസലഫിസം, ബഹുസ്വരത, തീവ്രവാദം’ എന്ന ചര്‍ച്ച സംഘടിപ്പിക്കുന്നതോടെ, സലഫിസം എല്ലാ പാപപങ്കിലതകളില്‍നിന്നും പരിശുദ്ധമാവും എന്ന് സമാധാനിക്കുന്നതിലെ പോഴത്തം ചില്ലറയാവില്ല. ഈ കുറിപ്പെഴുതാനിരിക്കുമ്പോള്‍ ഇതുവരെ ഐ.എസിന്റെ സാന്നിധ്യം തള്ളിക്കളഞ്ഞ ഇവിടുത്തെ പോലിസ് പോലും നാല് ക്രിസ്ത്യാനികളുടെ ഇസ്‌ലാമിലേക്കുള്ള മതാശ്ലേഷണം ഐ.സിലേക്കുള്ള റിക്രൂട്ട്‌മെന്റിന്റെ ഭാഗമാണെന്ന് കോടതിയില്‍ ബോധിപ്പിക്കുന്നിടത്ത് വരെ കാര്യങ്ങള്‍ എത്തിനില്‍ക്കുന്നു. ന്യായാസനത്തിനുമുന്നില്‍ പോലിസ് നിരത്തുന്ന വസ്തുതകള്‍ ഇതാണ്: മുംബൈ ആസ്ഥാനമായി പ്രവര്‍ത്തിക്കുന്ന, ഡോ.സാക്കിര്‍ നായിക്കിന്റെ മേല്‍നോട്ടത്തിലുള്ള ഇസ്‌ലാമിക് റിസര്‍ച്ച് ഫൗണ്ടേന്‍ യുവതീയുവാക്കളെ ഐ.എസിലേക്ക് റിക്രൂട്ട് ചെയ്യുന്നു. ഫൗണ്ടേഷനുമായി ബന്ധപ്പെട്ട് പ്രവര്‍ത്തിക്കുന്ന റിസ്‌വാന്‍ ഖാന്‍ , താന്‍ 800 പേരെ മതംമാറ്റിയെന്ന് സമ്മതിച്ചിട്ടുണ്ടത്രെ. കൊച്ചി സ്വദേശിനി മെറിന്‍ എന്ന ക്രിസ്ത്യന്‍ യുവതിയെ മതം മാറ്റിയത് ഇവരാണത്രെ. പാലക്കാട്‌നിന്ന് മതംമാറിയ ബെസ്റ്റിന്‍ ജേക്കബ് എന്ന യഹ്‌യയെയാണ് മെറിന്‍ വിവാഹം കഴിച്ചത്. ഇപ്പോള്‍ ഐ.എസ് ക്യാമ്പിലാണെന്ന് സംശയിക്കുന്ന കാസര്‍കോട് സ്വദേശി അബ്ദുറഷീദ് എന്ന യുവാവ് എം.എം അക്ബറിന്റെ കൊച്ചിയിലെ നിച്ച് ഓഫ് ട്രൂത്ത് ആസ്ഥാനം സ്ഥിരമായി സന്ദര്‍ശിക്കാറുണ്ടെന്നും അവിടുത്തെ കമ്പ്യൂട്ടറുകള്‍ ഉപയോഗിച്ചിട്ടുണ്ടെന്നും തെളിഞ്ഞിരിക്കുന്നു.
ഐ.എസ് മുക്ത ഇന്ത്യ എന്ന സങ്കല്‍പം
പോലിസ് നല്‍കുന്ന ഭാഷ്യം അപ്പടി അണ്ണാക്കില്‍ തൊടാതെ വിഴുങ്ങാന്‍ ശാഹിദ് ഒരുക്കമല്ല. കേസ് കെട്ടിച്ചമക്കാനും ജാമ്യമില്ലാ വകുപ്പുകള്‍ ചാര്‍ത്താനും പല കഥകളും മെനഞ്ഞെടുത്തേക്കാം. രാജ്യത്താദ്യമായി നിര്‍ബന്ധിച്ചുള്ള മതം മാറ്റത്തിന് യു.എ.പി.എ കരിനിയമം ചുമത്തിയതിന്റെ പിന്നിലെ യുക്തി ചോദ്യം ചെയ്യപ്പെടേണ്ടതുണ്ട്. മതം മാറാനുള്ള അവകാശം ഭരണഘടനാദത്തമാണ്. പ്രലോഭനങ്ങളും ഭീഷണിയും മൂലം മതം മാറാന്‍ പ്രേരിപ്പിക്കുന്നതാണ് കുറ്റം. പാലക്കാട്ട്‌നിന്നുള്ള ക്രിസ്ത്യന്‍ സഹോദരങ്ങളെയും അവരുടെ പത്‌നിമാരെയും മതപരിവര്‍ത്തനം ചെയ്യിക്കുന്നതിനു പിന്നില്‍ പ്രവര്‍ത്തിച്ചത് ഇസ്‌ലാമിക് റിസര്‍ച്ച് ഫൗണ്ടേഷനുമായി ബന്ധപ്പെട്ടവരാണെന്നാണ് പോലിസ് ഭാഷ്യം. ആണെങ്കില്‍ തന്നെ, ഇന്ത്യന്‍ ശിക്ഷാനിയമത്തില്‍ നിര്‍ബന്ധ മതപരിവര്‍ത്തനത്തിനുള്ള ശിക്ഷ വ്യക്തമായി പറയുന്നുണ്ട്. യു.എ.പി.എ ചുമത്തുന്നതിന് എന്ത് ന്യായീകരണമാണുള്ളത്? ഐ.എസിലേക്ക് ആളെ റിക്രൂട്ട് ചെയ്തതിന് വ്യക്തമായ തെളിവുകള്‍ ലഭ്യമായാല്‍ നിയമവിരുദ്ധ പ്രവര്‍ത്തനം തടയാനുള്ള ഏത് വ്യവസ്ഥയും എടുത്തു പ്രയോഗിക്കാവുന്നതാണ്. അതല്ലാതെ, മതപരിവര്‍ത്തനത്തെയും ഭീകരവാദത്തെയും കൂട്ടിക്കുഴച്ച് കരിനിയമം പ്രയോഗിക്കുന്നത് ജനങ്ങളില്‍ ഭീതിയും സംശയവും വിതക്കാന്‍ കാരണമായേക്കും. രോഗത്തിനാണ് ചികില്‍സിക്കേണ്ടത്, നമ്മുടെ തെറ്റായ അനുമാനങ്ങള്‍ക്ക് പൗരന്മാരെ ബലിയാടാക്കുന്നത് ആത്യന്തിക ചിന്താഗതിക്കാര്‍ക്ക് അനുകുല മനോഗതി വളര്‍ത്താന്‍ വഴിവെച്ചേക്കാം. ഇന്ത്യയില്‍ അല്‍ ഖാഇദക്കോ ഐ.എസിനോ ഇതുവരെ വേരൂന്നാന്‍ സാധിക്കാത്തത് എന്തുകൊണ്ടെന്ന് പരിശോധിച്ച വിദഗ്ധരും സാമൂഹിക ശാസ്ത്രജ്ഞരും മുന്നോട്ടുവെക്കുന്ന സിദ്ധാന്തങ്ങള്‍ സമാധാനകാംക്ഷികളില്‍ ആശ്വാസം പകരുന്നതായിരുന്നു. തീവ്ര വഹാബി/സലഫി ആശയത്തിനു ഒരുകാലത്തും ഇന്ത്യന്‍ മണ്ണില്‍ വ്യാപകസ്വാധീനം നേടിയെടുക്കാന്‍ സാധിച്ചിട്ടില്ല എന്നതും ഇവിടെ മതേതരജനാധിപത്യ വ്യവസ്ഥക്ക് എന്തെല്ലാം പോരായ്മകളുണ്ടെങ്കിലും ന്യൂനപക്ഷങ്ങളെ ഭരണകൂടവുമായോ രാഷ്ട്രീയ വ്യവസ്ഥയുമായോ അകറ്റുന്ന ഘടകങ്ങള്‍ ഉണ്ടായിട്ടില്ലെന്നും പലരും എടുത്തുകാട്ടുന്നു. ആഗോള സലഫിസത്തിന്മേല്‍ ഐ.എസ് ചെലുത്തുന്ന സ്വാധീനത്തെ കുറിച്ച് ആഴത്തില്‍ പഠിച്ച തോമസ് ലിഞ്ച് (ഠവീാമ െഎ.ഘ്യിരവ) ഏഷ്യോആഫ്രിക്കന്‍ രാജ്യങ്ങളിലെ ഐ.എസ് കടന്നുകയറ്റത്തിന്റെ ചിത്രം അവതരിപ്പിച്ച ശേഷം ഇന്ത്യയെ കുറിച്ച് പറയുന്നത്, മേഖലയിലെ ഏറ്റവും വലിയ മുസ്‌ലിം സമൂഹത്തെ ഉള്‍ക്കൊള്ളുന്ന ഇന്ത്യ, ബഹുസ്വരതയുടെയും മുസ്‌ലിം പൗരന്മാരോടുള്ള സഹിഷ്ണുതയുടെയും ചരിത്രം കൊണ്ട് സവിശേഷമായ നേട്ടം കൊയ്യുന്ന രാജ്യമാണെന്നാണ്. ഇപ്പോഴും തുടരുന്ന വര്‍ഗീയ സംഘര്‍ഷങ്ങളും അക്രമങ്ങളും ഇത് കൊണ്ട് കുറയുന്നില്ലെന്നത് മറ്റൊരു കാര്യം. എന്നിരുന്നാലും, മറ്റു രാജ്യങ്ങളിലെ മുസ്‌ലിംകളെ പോലെ, സ്വന്തം സര്‍ക്കാരിനാല്‍ തെറ്റിദ്ധരിക്കപ്പെടുകയോ അന്യവത്കരിക്കപ്പെടുകയോ ബഹിഷ്‌ക്കരിക്കപ്പെടുകയോ ചെയ്യുന്നില്ല എന്ന് മാത്രമല്ല, ഭരണകൂടവുമായി നല്ല ബന്ധമുള്ള ഒരു ഗ്രൂപ്പായി ഇന്ത്യയിലെ മുസ്‌ലിംകള്‍ തുടരുന്നുണ്ട്. ഇന്ത്യയുടെ ഉദാരജനാധിപത്യം, മുസ്‌ലിം വ്യക്തികളുടെയും കുടുംബത്തിന്റെയും സാമൂഹികവും രാഷ്ട്രീയവുമായ ഭാഗഭാഗിത്തം ഉറപ്പിക്കുന്ന ഒരു സംസ്‌കാരത്തെ ശക്തിപ്പെടുത്തുന്നുണ്ട്. ഇതിന്റെയൊക്കെ ഫലമായി, വിരലിലെണ്ണാവുന്ന മുസ്‌ലിം യുവാക്കളേ ഐ.എസില്‍ ചേരുന്നതിനു വേണ്ടി മധ്യപൗരസ്ത്യ രാജ്യങ്ങളിലേക്ക് ഇന്ത്യയില്‍നിന്ന് പോയിട്ടുള്ളൂ. പോയവരില്‍ പലരും, ഐ.എസിന്റെ സാമൂഹിക മാധ്യമ പ്രചാരണത്തിനു മുന്നില്‍ വഴങ്ങിയതിലൂടെ ഇന്ത്യന്‍ മുസ്‌ലിംകളുടെ പാരമ്പര്യത്തിന് കളങ്കം ചാര്‍ത്തിയതിന്റെ നാണക്കേട് സമ്മതിച്ച് നിരാശരായി തിരിച്ചെത്തിയിട്ടുമുണ്ട്. ഐ.എസിന്റെ പ്രൊപ്പഗണ്ട മറ്റുള്ളവരിലേക്ക് ഫോര്‍വേഡ് ചെയ്ത് സഹമതാനുയായികളെ ആവേശം കൊള്ളിക്കുന്നതിന്റെ അനര്‍ഥം ഇന്ത്യയിലെ മുസ്‌ലിംകള്‍ ഭയപ്പെടേണ്ടതുണ്ട്. ആ പ്രശ്‌നം അഭിമുഖീകരിക്കുക ദുഷ്‌ക്കരമാണെങ്കിലും ഒരു കൂട്ടം ഐ.എസ് റിക്രൂട്ട് ഉപഭൂഖണ്ഡം വിടാനൊരുങ്ങുന്ന പ്രശ്‌നത്തെ നേരിടുന്നത്ര വിഷമകരമാണെന്ന് തോന്നുന്നില്ല. ”- തോമസ് എഫ് ലിഞ്ച് അഭിപ്രായപ്പെടുന്നു.
ഇന്ത്യയിലെ മുസ്‌ലിംകള്‍ ഭീകരവിദഗ്ധരുടെ സജീവശ്രദ്ധയിലൂണ്ടെന്നും ഏത് തരത്തിലാണ് ഇവിടെ തീവ്രവാദവത്കരണം നടക്കുന്നതെന്ന് അവര്‍ വേണ്ടവിധം പഠിച്ചിട്ടുണ്ടെന്നും ഇതില്‍നിന്ന് മനസ്സിലാക്കാം. കേരളത്തില്‍നിന്ന് ഒരു സംഘം വിദൂരകേന്ദ്രത്തിലേക്ക് സലഫി ജിഹാദുമായി പറക്കുന്നുണ്ടെന്ന കാര്യം പോലും ഇവര്‍ കാലേക്കൂട്ടി മണത്തറിഞ്ഞത് പോലെ. ആഗോള ഭീകരവാദശൃംഖലയില്‍ ഇന്ത്യക്ക് ഇടം നേടിക്കൊടുക്കുന്നതിന് കാസര്‍ക്കോട്ടുകാരുടെ തിരോധാനം കാരണമാവുമ്പോള്‍ ഇവിടുത്തെ മുസ്‌ലിം സമൂഹത്തിനു കാഴ്ചക്കാരായി നോക്കിനില്‍ക്കാന്‍ അവകാശമില്ല. ഇത് വലിയൊരു രോഗത്തിന്റെ ലക്ഷണം മാത്രമാണ്. മുസ്‌ലിം സമൂഹത്തിനകത്ത് നടക്കുന്ന അനുഷ്ഠാനപരമായ സമസ്യകള്‍ക്കപ്പുറം, കേരളീയ പൊതുജീവിതത്തെ തന്നെ ബാധിക്കുന്ന ഗുരുതര പ്രശ്‌നമാണിത്. സെമിനാറുകള്‍ നടത്തിയും സംഗമങ്ങളില്‍ ബഹളം വെച്ചും ഒരു ദുരന്തത്തെ കണ്ടില്ലെന്ന് നടിക്കാനാവില്ല. 1920കള്‍ തൊട്ട് കേരളീയ പൊതുസമൂഹത്തില്‍ ഉല്‍പതിഷ്ണുക്കളായും പരിഷ്‌കരണവാദികളായും അവതരിപ്പിക്കപ്പെട്ട ഒരു വിഭാഗത്തില്‍നിന്നാണ് നാശോന്മുഖമായ ഒരു വിചാരധാര ഉടലെടുത്തതും ഏതാനും ചെറുപ്പക്കാരെങ്കിലും വഴി മാറി നടക്കാന്‍ ഹേതുകമായതും. സലഫിസത്തിന്റെ മൗലിക ആശയധാര ഒരു നൂറ്റാണ്ടിന്റെ പ്രയാണത്തിനിടയില്‍ ഇമ്മട്ടില്‍ രൂപഭേദം സംഭവിക്കാന്‍ കാരണമെന്തെന്ന അന്വേഷണം ചില നിഗമനങ്ങളിലേക്ക് നയിക്കുന്നുണ്ട്. മുജാഹിദ് പ്രസ്ഥാനത്തിലുണ്ടായ നെടുകെയും കുറകെയുമുള്ള പിളര്‍പ്പ് സൃഷ്ടിച്ച നൈരാശ്യവും വ്യക്തികേന്ദ്രീകൃത ആശയധാരകള്‍ തുറന്നുവിട്ട കാലുഷ്യവും വിദ്യാസമ്പന്നരായ ഒരു വിഭാഗത്തെ സോഷ്യല്‍ മീഡിയയെ പൂര്‍ണമായി ആശ്രയിക്കുന്ന സ്ഥിതിയിലെത്തിച്ചപ്പോള്‍ ഇന്റര്‍നെറ്റും യൂട്യൂബും ഇമാമുമാരായി മാറിയതാണ് അബൂബക്കര്‍ ബഗ്ദാദിയെന്ന കപടഖലീഫയില്‍ അഭയം തേടാന്‍ ഇക്കൂട്ടരെ പ്രേരിപ്പിച്ചിട്ടുണ്ടാവുക. അല്‍ഖാഇദയുടെ ആശയാടിത്തറ സലഫിസമാണെങ്കിലും ഇന്ത്യന്‍ ഉപഖണ്ഡത്തില്‍ വേരിറക്കാന്‍ അവര്‍ക്ക് സാധിച്ചിരുന്നില്ല. തൊട്ടയലത്ത് പാകിസ്ഥാനില്‍ അനര്‍ഥങ്ങള്‍ വിതക്കുമ്പോഴും ഇന്ത്യ അല്‍ ഖാഇദ ഭീഷണിയില്‍നിന്ന് തീര്‍ത്തും മുക്തമായിരുന്നു. ഇസ്‌ലാമിക് സ്‌റ്റേറ്റ ഓഫ് ഇറാഖ് ആന്റ് ലെവാന്റ് ( ഐ.എസ്.ഐ.എസ് ) എന്നപേരില്‍ ഭീകരഗ്രൂപ്പ് 2011 തൊട്ട് പശ്ചിമേഷ്യയില്‍ സായുധപോരാട്ടത്തിലേര്‍പ്പെട്ടിരുന്നുവെങ്കിലും സ്ഥാപകന്‍ അബുമൂസബ് അല്‍ സര്‍ഖാവിയോ ഖലീഫ പട്ടമണിഞ്ഞെത്തിയ അബൂബക്കര്‍ ബഗ്ദാദിയോ ഒരിക്കലും മലയാളിയുടെ ഇസ്‌ലാമിക ചിന്താപ്രപഞ്ചത്തിലേക്ക് കയറിവന്നതായി നമുക്കറിയില്ല.
64 രാജ്യങ്ങള്‍ അമേരിക്കയുടെ നേതൃത്വത്തില്‍ ഐ.എസിനെതിരെ സൈനിക പോരാട്ടത്തിന് സഖ്യം തീര്‍ത്തപ്പോഴും ഇന്ത്യ അതിലേക്ക് എടുത്തുചാടാതിരുന്നത് അപ്പേരില്‍ ഭവിഷ്യത്തുകള്‍ ക്ഷണിച്ചുവരുത്തേണ്ട എന്ന സുചിന്തിത കാഴ്ചപ്പാടിന്റെ പേരിലായിരുന്നു. ഐ.എസിനു പിന്നില്‍ സി.ഐ.എയുടെയോ മൊസാദിന്റെയോ മസ്തിഷ്‌ക്കമാവാം പ്രവര്‍ത്തിക്കുന്നതെന്നും മതത്തിന്റെ ബാനര്‍ പിടിച്ചുകൊണ്ടുള്ള ഏത് കൊലയും നിഷ്ഠൂരതയും ഇസ്‌ലാമിനെ കളങ്കം ചാര്‍ത്താനുള്ള വലിയൊരു ഗൂഢാലോചനയുടെ ഭാഗമാവാനേ തരമുള്ളവെന്നും പരക്കെ വിശ്വസിക്കപ്പെട്ടിരുന്നു. ജിഹാദി സലഫിസത്തിന്റെ മതജ്വരമാണ് അക്രമത്തിന്റെ മാര്‍ഗം പുല്‍കാന്‍ ഒരുകുട്ടം ചെറുപ്പക്കാരെ പ്രേരിപ്പിക്കുന്നതെന്ന പടിഞ്ഞാറിന്റെ ഭാഷ്യത്തെ വഹാബി നേതൃത്വം ഖണ്ഡിച്ചുകൊണ്ടേയിരുന്നു. അപ്പോഴൊന്നും തന്നെ, കേരളത്തിലെ ഏതാനും യുവതീ യുവാക്കള്‍ കൈകുഞ്ഞും നിറഞ്ഞ ഉടലുമായി ജിഹാദിന്റെ പാതയിലേക്ക് നടന്നകലുമെന്ന് നാം വിചാരിച്ചിരുന്നില്ല.
‘സലഫുസ്വാലിഹീങ്ങളുടെ’ (സച്ചരിതരായ മുന്‍ഗാമികള്‍) മാര്‍ഗം പിന്‍പറ്റുന്നവര്‍ എന്ന അര്‍ഥധ്വനിയോടെ സലഫികള്‍ എന്ന് സ്വയം വിശേഷിപ്പിക്കുന്ന മുഹമ്മദ് ബിന്‍ അബ്ദുല്‍ വഹാബിന്റെ അനുയായികളുടെ ഏറ്റവുമൊടുവിലത്തെ അവസ്ഥ കേരള മുസ്‌ലിംകളെ ഇരുത്തിച്ചിന്തിപ്പിക്കണം. മതനേതൃത്വം മാത്രമല്ല, രാഷ്ട്രീയസാംസ്‌കാരിക മേഖലയില്‍ പ്രവര്‍ത്തിക്കുന്നവരും അന്താളിപ്പ് മാറ്റിവെച്ച് ഈ വന്‍വിപത്തിനെതിരെ പ്രതിരോധം തീര്‍ക്കാന്‍ മുന്നോട്ടുവരേണ്ടിയിരിക്കുന്നു. മാലിക് ബിനു ദീനാര്‍ എന്ന സാത്വികനും സമാധനപ്രിയനും മനുഷ്യസ്‌നേഹിയുമായി ഒരു പ്രബോധകന്റെ ഗുരുസന്നിയില്‍നിന്ന് നാം ഏറ്റുവാങ്ങിയ ഇസ്‌ലാമിനെ സലഫിസത്തിന്റെ തീവ്രമനോവിഭ്രാന്തിയില്‍ ഹോമിക്കപ്പെടുന്ന അവസ്ഥ അചിന്തനീയമാണ്.
കേരള മുസ്‌ലിംകള്‍ക്കിത് പരീക്ഷണ കാലം added by Risala Weekly on August 8, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech